2แบงก์รัฐจับมือ คืนเงินลูกค้าประวัติชำระหนี้ดี
ธอส.-ธ.ก.ส.จับมือออกของขวัญปีใหม่ต่อเนื่อง คืนเงินให้ลูกค้าประวัติชำระหนี้ดี กลุ่มรายได้น้อย
29 ต.ค. 2565

ธอส.-ธ.ก.ส.จับมือออกของขวัญปีใหม่ต่อเนื่อง คืนเงินให้ลูกค้าประวัติชำระหนี้ดี กลุ่มรายได้น้อย 
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า ธนาคารได้ออกมาตรการของขวัญปีใหม่ช่วยเหลือผู้มีรายได้น้อยที่มีวินัยทางการเงิน โดยธนาคารจะมอบเงินจำนวน 1,000 บาทให้แก่ลูกค้า (ผู้กู้หลัก) มีเงื่อนไขคือ ต้องมีวงเงินกู้ทุกบัญชีภายใต้หลักประกันเดียวกันไม่เกิน 1 ล้านบาท ต้องไม่เป็นหรือไม่เคยเป็นหนี้ที่ไม่ก่อให้เกิดรายได้ (เอ็นพีแอล) รวมถึงไม่เคยประนอมหนี้กับธนาคาร และไม่เคยมีประวัติการติดตามขอให้ชำระหนี้ค้าง มีประวัติการผ่อนชำระหนี้ดีย้อนหลัง 48 เดือน โดยต้องชำระไม่น้อยกว่าเงินงวดที่ธนาคารกำหนดและตรงตามเวลาที่กำหนดทุกเดือน และต้องชำระเงินงวดของเดือน ธ.ค. 2559 ในระหว่างวันที่ 1-31 ธ.ค. 2559 และไม่มีค่าธรรมเนียมค้างชำระ
สำหรับลูกค้าตามเงื่อนไขดังกล่าว สามารถติดต่อทุกสาขาเพื่อขอรับเงิน 1,000 บาทได้ด้วยตัวเอง โดยนำใบเสร็จรับเงินที่ชำระเงินงวดเดือน ธ.ค. 2559 พร้อมบัตรประจำตัวประชาชน หรือบัตรประจำตัวข้าราชการ/บัตรพนักงานองค์การของรัฐ (ตัวจริง) ตั้งแต่วันที่ 22 ธ.ค. 2559-31 ม.ค. 2560 คาดว่าจะมีผู้มีรายได้น้อยที่เข้าหลักเกณฑ์ได้ของขวัญ 1.78 แสนราย คิดเป็นวงเงิน 170 ล้านบาท
นายอภิรมย์ สุขประเสริฐ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ธ.ก.ส.ได้ออกโครงการชำระดีมีคืนแก่เกษตรกรที่ไม่มีปัญหาการชำระหนี้ เพื่อเป็นของขวัญปีใหม่ให้แก่เกษตรกรรายย่อยที่มีประวัติการชำระหนี้ดีราว 2.2 ล้านราย มาตั้งแต่วันที่ 15 ก.ย. 2559 รายละไม่เกิน 3 แสนบาท จำนวน 2.2 ล้านราย รวมต้นเงินคงเหลือ 2.72 แสนล้านบาท คิดเป็นดอกเบี้ยที่คืนให้กับเกษตรกร 5,700 ล้านบาท ในช่วงระหว่างวันที่ 1 พ.ย. 2559-31 ต.ค. 2560 ในอัตรา 30% ของจำนวนดอกเบี้ยที่ชำระ 
ทั้งนี้ ในรอบแรกเกษตรกรลูกค้าที่ชำระหนี้ตั้งแต่เดือน พ.ย.-ธ.ค. 2559 จะได้ดอกเบี้ยคืนในเดือน ม.ค. 2560 จำนวน 1,200 ล้านบาท รอบที่ 2 ลูกค้าที่ชำระหนี้ตั้งแต่เดือน ม.ค.-มี.ค. 2560 ธ.ก.ส.จะจ่ายดอกเบี้ยคืนในเดือน เม.ย. 2560 จำนวน 2,600 ล้านบาท และลูกค้าที่ชำระหนี้ตั้งแต่เดือน เม.ย.-ต.ค. 2560 จะจ่ายดอกเบี้ยคืนในเดือน ต.ค. 2560 จำนวน 1,900 ล้านบาท
นอกจากนี้ ธ.ก.ส.ยังได้ยกเว้นค่าธรรมเนียมการกดเงินสดข้ามเขตที่เครื่องเอทีเอ็มของ ธ.ก.ส.ทั่วประเทศ ตั้งแต่บัดนี้ถึงวันที่ 3 ม.ค. 2560